google/wiki40b huggingface dataset:
Γιάνις Στρέλνιεκς

Αρχή καριέρας και πρώτες επιτυχίες

Ο Στρέλνιεκς ξεκίνησε την επαγγελματική του καριέρα το 2007, στη λετονική ομάδα Βέντσπιλς, στην οποία παρέμεινε για τέσσερα χρόνια. Τον Νοέμβριο του 2011, ο παίχτης πήρε μεταγραφή στη ρωσική ομάδα Σπάρτακ Αγίας Πετρούπολης, εκεί παρέμεινε για 2 χρόνια με μεγαλύτερη επιτυχία του, την είσοδο στο Final Four του Eurocup Basketball, το 2012.
Τον Αύγουστο του 2013, ο Στρέλνιεκς πήρε μεταγραφή στην ομάδα της Ευρωλίγκα Μπουντιβέλνικ Κιέβου, στην οποία υπέγραψε διετές συμβόλαιο. Η πρώτη του χρονιά εκεί στέφθηκε με επιτυχία κατακτώντας και το πρωτάθλημα Ουκρανίας, ενώ έπαιξε και για πρώτη του φορά στον θεσμό της Ευρωλίγκα. Ωστόσο η πολιτικές αναταραχές της Ουκρανίας εκείνη την περίοδο τον ανάγκασαν να λύσει το συβμόλαιό του.

Μπρόζε Μπάμπεργκ

Το 2014, πήρε μεταγραφή στη γερμανική ομάδα Μπάμπεργκ, όπου αρχικά υπέγραψε μονοετές συμβόλαιο. Τελικά έμεινε εκεί για άλλες τρεις σεζόν, οι οποίες ήταν άκρως επιτυχημένες για τον σύλλογο, ο οποίος είχε καλή παρουσία στην Ευρωλίγκα, ενώ κατάφερε να πανηγυρίσει τρία πρωταθλήματα Γερμανίας, καθώς κι ένα κύπελλο.

Ολυμπιακός Πειραιώς

Στις 20 Ιουνίου του 2017, ο Λετονός υπέγραψε διετές συμβόλαιο συνεργασίας με τον Ολυμπιακός Πειραιώς. Αγωνίστηκε στους ερυθρόλευκους μέχρι το 2019, χωρίς να κατακτήσει κάποιον τίτλο.

ΤΣΣΚΑ Μόσχας

Στις 8 Ιουλίου 2019, ανακοινώθηκε για δυο χρόνια από την ΤΣΣΚΑ Μόσχας.

Εθνική Λετονίας

Το 2007, ο Γιάνις υπήρξε μέλος της Εθνικής Λετονίας U18, η οποία κέρδισε το χάλκινο μετάλλιο στο Ευρωπαϊκό Πρωτάθλημα της Μαδρίτης. Ο Στρέλνιεκς είναι επίσης βασικό μέλος της Εθνική Λετονίας, με την οποία έχει συμμετάσχει σε τέσσερα συνεχόμενα Ευρωμπάσκετ: 2011, 2013, 2015 και 2017.
Ευστάθιος Σίμος

Βιογραφία

Γεννήθηκε στα Ιωάννινα το 1804. Μετά την φρικτή καταστροφή της πατρίδας του από τους Τούρκους, οι γονείς του κατέφυγαν στην Κέρκυρα, και από εκεί στην Ιταλία. Γράμματα έμαθε αρχικά στον διδάσκαλο Ψαλίδα. Ήταν τέλειος στα μαθηματικά. Επέστρεψε στην Ελλάδα το 1828 και διορίστηκε διδάσκαλος στην Ηλεία μέχρι που ήρθε ο Όθωνας.
Επί Όθωνος διορίστηκε γραμματέας Α' τάξεως στο Υπουργείο Οικονομικών και προβιβάστηκε αργότερα σε σύμβουλο της Γραμματείας των Οικονομικών και σε εισηγητή του κλάδου αυτού στο Συμβούλιο της Επικρατείας.
Εκλέχτηκε πληρεξούσιος στην Εθνική συνέλευση του 1843.
Απεβίωσε στην Αθήνα στις 29 Οκτωβρίου του έτους 1878.
Βορδόνια Λακωνίας

Άλλα στοιχεία

Η Βορδόνια τα παλαιότερα χρόνια είχε δύο δημοτικά σχολεία, τα οποία πλέον δεν λειτουργούν λόγω μικρού αριθμού μαθητών. Οι μαθητές του χωριού μετακινούνται στα πλησιέστερα σχολεία στο Καστόρειο, την έδρα του δήμου Πελλάνας. Η Βορδόνια έχει μία μικρή πλατεία στο συνοικισμό Όραχο, όπου βρίσκεται και η έδρα του δημοτικού διαμερίσματος. 
Η Βορδόνια και οι γύρω περιοχές φημίζονται για την παραγωγή ελαιολάδου. Το ελαιόλαδο που παράγεται στην περιοχή είναι διάσημο λόγω της χαμηλής του οξύτητας, τη βιολογική καλλιέργεια και τη φροντίδα που δείχνουν οι ντόπιοι κατά τη συγκομιδή και επεξεργασία του ελαιόκαρπου.
Χορωδία ΕΡΤ

Βιογραφικό

Η Χορωδία της ΕΡΤ είναι ένα από τα τρία Μουσικά Σύνολα του δημοσίου φορέα μέσων μαζικής ενημέρωσης και η παλαιότερη μικτή επαγγελματική χορωδία γενικού ρεπερτορίου στην Ελλάδα· στον αντίποδα υπάρχει η χορωδία της Λυρικής Σκηνής, η οποία ειδικεύεται στην όπερα, καθώς και η χορωδία των Μουσικών Συνόλων του Δήμου Αθηναίων, με την οποία τακτικά συνεργάζεται σε μεγάλα έργα συμφωνικού ρεπερτορίου.
Ιδρύθηκε το 1977 από τον τότε διευθυντή του Τρίτου Προγράμματος, Μάνο Χατζιδάκι ως «Χορωδία του Τρίτου».
Πρώτος της μαέστρος της διετέλεσε ο Αντώνης Κοντογεωργίου, ο οποίος διαμόρφωσε την ύπαρξη και εξέλιξη της χορωδίας. Άλλοι μαέστροι που κατά καιρούς διηύθυναν τη χορωδία είναι ο Γιάννης Μάντακας (πριν την επίσημη σύστασή της), ο Γιάννης Αδαμίδης, η Έλλη Νικολαΐδου, ο Θεόδωρος Αντωνίου κ.ά. Επίσης κατά καιρούς δίδαξαν τη χορωδία ο Fritz Schieri (καθηγητής στη Μουσική Ακαδημία του Μονάχου) και Wolfgang Schubert (διευθυντής της Χορωδίας της Βαυαρικής Ραδιοφωνίας). Αρχικά αποτελούνταν από 18 μέλη, στο απόγειό της έφτασε τα 64, ενώ από το 2016 αποτελείται από 28 μέλη.
Στο ρεπερτόριο της συγκαταλέγονται μεταξύ άλλων έργα για χορωδία και ορχήστρα των: Γιόχαν Σεμπάστιαν Μπαχ, Καρλ Φίλιπ Εμάνουελ Μπαχ, Λούντβιχ βαν Μπετόβεν, Εκτόρ Μπερλιόζ, Λέοναρντ Μπερνστάιν, Γιοχάνες Μπραμς, Άντον Μπρούκνερ, Κλωντ Ντεμπυσσύ, Αντονίν Ντβόρζακ, Γκαμπριέλ Φωρέ, Γιόζεφ Χάυντν, Ζόλταν Κόνταϊ, Φραντς Λιστ, Γκούσταβ Μάλερ, Φέλιξ Μέντελσον, Βόλφγκανγκ Αμαντέους Μότσαρτ, Καρλ Ορφ, Τζοβάννι Μπαττίστα Περγκολέζι, Σεργκέι Προκόφιεφ, Τζοακίνο Ροσσίνι, Καμίγ Σαιν-Σανς, Ντμίτρι Σοστακόβιτς, Φραντς Σούμπερτ, Κλάρα Σούμαν, Ρόμπερτ Σούμαν, Αλεξάντρ Σκριάμπιν, Ιγκόρ Στραβίνσκι, Τζουζέπε Βέρντι και Αντόνιο Βιβάλντι. Συμμετείχε στις όπερες Αida/La Traviata (Τζουζέπε Βέρντι), Capuleti e Montechi & Norma (Βιντσέντζο Μπελίνι), Carmen (Ζωρζ Μπιζέ), Lucrezia Borgia (Γκαετάνο Ντονιτσέττι), Les Troyens (Εκτόρ Μπερλιόζ), L’Orfeo (Κλαούντιο Μοντεβέρντι), Die Zauberflote, Cosi fan tutte, Don Giovanni και Le Nozze di Figaro (Βόλφγκανγκ Αμαντέους Μότσαρτ), Tristan und Isolde (Ρίχαρντ Βάγκνερ), H επιστροφή της Ελένης (Μικρούτσικος), Ο γυάλινος κύκλος (Μαραγκόπουλος), Ρέα (Σαμάρας) κ.ά.
Η δραστηριότητα της Χορωδίας στο εξωτερικό αυξήθηκε την περίοδο 1993-1994, όταν Γενικός Διευθυντής των Μουσικών Συνόλων ανέλαβε ο Μίκης Θεοδωράκης, χάριν στον οποίο πραγματοποιήθηκαν περισσότερες από τις 44 εμφανίσεις εκτός Ελλάδος (Αννόβερο, Κάιρο, Τουλούζη, Κολωνία, Μόναχο, Βελιγράδι, Φλωρεντία, Ελσίνκι, ΗΠΑ, Καναδάς, Κύπρος, Τουρκία και Τυνησία). Όμως το ρεπερτόριο σε όλες αυτές τις εξορμήσεις αποτελούνταν από έργα αποκλειστικά του Μίκη Θεοδωράκη.
Έχει συνεργαστεί με μεγάλες ορχήστρες, όπως η ορχήστρα της ΕΡΤ, Κρατική Ορχήστρα Αθηνών, Ορχήστρα της Όπερας της Τουλούζης κ.ά.
Η χορωδία έχει κατά καιρούς συνεργαστεί και με άλλους μαέστρους Έλληνες και ξένους.
Η χορωδία, μαζί με τα υπόλοιπα μουσικά σύνολα της ΕΡΤ, διαλύθηκαν το 2013, αλλά ανασυστάθηκαν το 2015.
Τσάκρα

Ένα τσάκρα είναι ένα ενεργειακό κέντρο στο ανθρώπινο σώμα όπως διδάσκεται στην Ινδική γιόγκα και σε κάποιους σχετιζόμενους πολιτισμούς. Τα τσάκρα επίσης πιστεύονται από κάποιους υποστηρικτές της Νέας Εποχής. Τσάκρα σημαίνει 'τροχός' στα Σανσκριτικά.
Ένα τσάκρα είναι μία περιοχή στο σώμα που συνδέεται με την ενέργεια της ζωής. Υπάρχουν επτά τσάκρα στο σώμα - το καθένα είναι μία διεπαφή για τη ροή της ενέργειας της ζωής. Ένα τσάκρα ζωογονεί ένα φυσικό σώμα και σχετίζεται με τις αλληλεπιδράσεις μίας σωματικής, ψυχικής φύσεως. Η τρέχουσα επιστήμη δεν είναι σε θέση να εντοπίσει ή να καταμετρήσει τα τσάκρα.
Σελέστ Πολυχρονιάδη

Βιογραφικά στοιχεία

Γεννήθηκε το 1904 στην Αθήνα. Πραγματοποίησε μουσικές σπουδές στο Ωδείο Αθηνών και το 1930 συνέχισε τις σπουδές της στο Παρίσι όπου διδάχτηκε κεραμική, μωσαϊκό, σχέδιο και ζωγραφική. Στη Γαλλία πραγματοποίησε ατομική έκθεση κεραμικής και συμμετείχε σε διάφορες ομαδικές εκθέσεις και αφού ολοκλήρωσε με επιτυχία τις σπουδές της επέστρεψε το 1934 οριστικά στην Ελλάδα. Στην Ελλάδα συνδέθηκε με την Ομάδα Τέχνη και ανέλαβε την καλλιτεχνική διεύθυνση της αίθουσας Studio-Galerie d’art. Τον Μάρτιο του 1938 πραγματοποίησε στην αίθουσα Στρατηγοπούλου την πρώτη της ατομική ζωγραφική έκθεση. Κατά τη διάρκεια της Κατοχής δημιούργησε σειρά σχεδίων η οποία εκτέθηκε το 1946 και εκδόθηκε με τη μορφή λευκώματος το 1961. Το 1946 εγκαταστάθηκε στη Νέα Υόρκη των ΗΠΑ όπου συνεργαζόμενη με γκαλερί καταπιάστηκε με ζωγραφικές, γλυπτικές και κεραμικές δημιουργίες. Επέστρεψε στην Ελλάδα το 1953 όπου έζησε μέχρι το θάνατό της το 1985.
Κατά τη διάρκεια της καλλιτεχνικής της πορείας πραγματοποίησε πάνω από δέκα ατομικές εκθέσεις και συμμετείχε σε διάφορες ομαδικές εκθέσεις στην Ελλάδα, τις ΗΠΑ, τη Γαλλία, την Ελβετία, το Ισραήλ, τη Βραζιλία, την Αίγυπτο κλπ). Διακρίθηκε με το πρώτο βραβείο χαρακτικής στη Μπιενάλε της Αλεξάνδρειας του 1961.

Τεχνοτροπία

Κατά τη διάρκεια των σπουδών της στη Γαλλία ήρθε σε επαφή με τον σουρεαλισμό, ο οποίος έπαιξε σημαντικό ρόλο στη μετέπειτα καλλιτεχνική της πορεία ενώ την περίοδο της εγκατάστασης της στη Νεά Υόρκη επηρεάστηκε από τον αφαιρετικό εξπρεσιονισμό. Θεωρείται ως μια από τους καλλιτέχνες που εδραίωσαν την αφηρημένη τέχνη στην Ελλάδα.
Αδελαΐδα της Αυστρίας

Βιογραφία

Ήταν η μόνη κόρη του Ράινερ-Ιωσήφ αρχιδούκα της Αυστρίας και της Ελισάβετ της Σαβοΐας, κόρης του Καρόλου-Εμμανουήλ πρίγκιπα του Καρινιάνο.
Τονόν-λε-Μπαιν

Προσδιορισμός

Η πόλη του Τονόν-λε-Μπαιν βρίσκεται σε υψόμετρο 431 μέτρων, στη νότια ακτή της λίμνης Λεμάν, στα βόρεια της οροσειράς του Σαμπλαί, στο βορειοδυτικό τμήμα των Άλπεων. Εκτείνεται σε έκταση 16,21 km².
Σε εθνική και διεθνή κλίμακα, το Τονόν-λε-Μπαιν βρίσκεται 150 χιλιόμετρα βορειοανατολικά της Λυών, 195 βόρεια της Γκρενόμπλ, 35 χιλιόμετρα στα δυτικά της Γενεύης και 14 χιλιόμετρα νότια του Μορζ.

Κλίμα

Το κλίμα της περιοχής είναι ορεινού τύπου εξαιτίας της παρουσίας της οροσειράς των Άλπεων.

Διοικητική γεωγραφία

Το Τονόν-λε-Μπαιν αποτελεί πρωτεύουσα του Σαμπλαί Σαβουαγιάρ, που εκτείνεται, όσον αφορά το γαλλικό του τμήμα, από την Ντουβαίν στο Σαιν-Γκενγκόλφ.
Σύμφωνα με τις κατατάξεις που έχει καταρτίσει η INSEE, με βάση γεωγραφικά και οικονομικά κριτήρια, το Τονόν-λε-Μπαιν αποτελεί αστικό πόλο, κέντρο του αστικού κορμού του Τονόν-λε-Μπαιν (εν συντομία πολεοδομικό συγκρότημα του Τονόν) που αποτελείται από δώδεκα κοινότητες (Αλάνζ, Αντί-συρ-Λεμάν, Εβιάν-λε-Μπαιν, Εξενεβέ, Λυγκρέν, Μαρζανσέλ, Μαρέν, Μαξιλλύ-συρ-Λεμάν, Νεβσέλ, Πυμπλιέ, Σιέ και Τονόν-λε-Μπαιν). Το Τονόν-λε-Μπαιν αποτελεί ταυτόχρονα το κέντρο της αστικής περιοχής του Τονόν-λε-Μπαιν (που αποτελείται από 27 κοινότητες) που ανήκει στον αστικό χώρο του Ρον-Αλπ.

«Αδελφοποιήσεις»

Το Τονόν-λε-Μπαιν είναι «αδελφοποιημένο» από το 1961 με το Έμπερμπαχ της Γερμανίας και από το 2000 με το Μέρσερ Άιλαντ των ΗΠΑ.
Η Ωραία της Ημέρας

Πλοκή

Η νεαρή Σεβερίν Σερίζ (Κατρίν Ντενέβ), Παριζιάνα μεσοαστή, είναι παντρεμένη με τον γιατρό Πιερ (Ζαν Σορέλ) και έχουν μεγάλη οικονομική άνεση. Η Σεβερίν αγαπάει τον άντρα της, αλλά δεν την ελκύει ερωτικά. Ο αδηφάγος ερωτισμός της βρίσκει διέξοδο σε ερωτικές φαντασιώσεις και σε σαδομαζοχιστικά ερωτικά παιχνίδια. Επιχειρεί να βρει διέξοδο, πηγαίνοντας να δουλέψει τα απογεύματα στον οίκο ανοχής της Μαντάμ Αναΐ (Ζενεβιέβ Παζ). Στον χώρο αυτό παίρνει το όνομα «η Ωραία της Ημέρας». Απορροφημένος από τις δραστηριότητες που επιτάσσει η μικροαστική καθημερινότητα, ο άνδρας της δεν υποψιάζεται τίποτε. Τα πράγματα όμως θα δυσκολέψουν και τα προσχήματα θα είναι δύσκολο να κρατηθούν, όταν ένας πελάτης της, την ερωτεύεται... 

Η ταινία παρουσιάζει έναν κόσμο όπου η πραγματικότητα έχει πολλές όψεις, περισσότερες απ' όσες φαντάζεται ο θεατής και τίποτα δεν είναι όπως φαίνεται. Βασίζεται στο ομώνυμο μυθιστόρημα του Ζοζέφ Κεσέλ.
Στο Διεθνές Φεστιβάλ Κινηματογράφου Βενετίας το 1967, Η Ωραία της Ημέρας απέσπασε το Λέοντα του Αγίου Μάρκου (βραβείο καλύτερης ταινίας).
Ντακ-μπόκουμ-τανγκ

Ετυμολογία

Το Ντακ-μπόκουμ-τανγκ (닭볶음탕) είναι μια ένωση ντακ (닭, "κοτόπουλο"), μπόκουμ (볶음, "ανακατεμένο-τηγανητό πιάτο"), και τανγκ (탕, "σούπα").
Το πιάτο συχνά αποκαλείται ντακ-ντόρι-τανγκ (닭도리탕), όπου η ετυμολογία της μέσης λέξη ντόρι (도리) δεν είναι οριστικά γνωστός. Στη Νότια Κορέα, το Εθνικό Ινστιτούτο για την κορεατική Γλώσσα ισχυρίζεται ότι η λέξη προήλθε από την Ιαπωνική τόρι (鳥* το "πουλί"), και προτείνει ότι η λέξη θα πρέπει νακαθαριστεί ως ντακ-μπόκουμ-τανγκ.
Λερναία Ύδρα

Εκφράσεις

Στην καθημερινή γλώσσα, συνηθίζεται να αποκαλείται "Λερναία Ύδρα" κάθε περίπτωση εργασίας που παρόλη την προσπάθεια να τελειώσει, παρουσιάζονται νέα δεδομένα που καθυστερούν την περάτωσή της.
Σύνορα Καζακστάν-Κιργιζίας

Οδικό δίκτυο

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!
Γεώργιος Σκλαβούνος

Βιογραφικά στοιχεία

Γεννήθηκε στην Τιθορέα της επαρχίας Λοκρίδος στις 16 Οκτωβρίου 1869. Ολοκλήρωσε το Σχολαρχείο της Θήβας και το ακαδημαικό έτος 1884-1885 εγγράφηκε στην Φιλοσοφική Σχολή του Πανεπιστημίου της Αθήνας. Στη συνέχεια μετεγγράφη στη Νομική Σχολή. Ένα χρόνο αργότερα το Πανεπιστήμιο έκλεισε λόγω επιστράτευσης και ο Σκλαβούνος πήγε στην Ζυρίχη για οκτώ μήνες και αργότερα στο Βύρτσμπουργκ της Βαυαρίας όπου σπούδασε Ιατρική. Αποφοίτησε το 1891 με διδακτορικό δίπλωμα με την διατριβή «Περί ελαιειδίνης και της κερατοποιητικής εξεργασίας της καρδιακής μοίρας του στομάχου των θηλαστικών». Το 1891 πέρασε από πρακτικές εξετάσεις και εργάστηκε δύο χρόνια ως βοηθός στο ανατομικό ινστιτούτο του καθηγητή Ρούντολφ-Άλμπερτ φον Κόλικερ (Rudolf-Albert von Köliker) στο Βύρτσμπουργκ. Το 1892 επέστρεψε για οικογενειακούς λόγους στην Ελλάδα. 
Με την επιστροφή του στην Αθήνα διορίστηκε υφηγητής της Ανατομικής και επιμελητής του Ανατομείου υπό την επίβλεψη του Ρήγα Νικολαΐδη. Το 1899 έγινε τακτικός καθηγητής στην έδρα της Ανατομίας και της Φυσιολογίας. Από το ακαδημαϊκό έτος 1933-1934 διετέλεσε διευθυντής του Οδοντιατρικού Σχολείου. Αποχώρησε, λόγω συνταξιοδότησης, από το Πανεπιστήμιο Αθηνών το 1938. Κατά τη διάρκεια της παρουσίας του στο Πανεπιστήμιο παρήγγειλε καινούρια εκμαγεία ανατομίας από το εξωτερικό ενώ εγκαινίασε το καινούριο Ανατομείο στο Γουδή. 
Το 1897 εξελέγη ισόβιο μέλος της Διεθνούς Ανατομικής Εταιρείας, της Γερμανικής Ανατομικής Εταιρείας και από το 1926 μέλος της Ακαδημίας Αθηνών.
Απεβίωσε στις 13 Μαΐου 1954 στην Αθήνα. Ήταν παντρεμένος με την Βικτωρία Κυριαζή, κόρη του δημάρχου Αμφίκλειας Θεμιστοκλή Κυριαζή και δισέγγονή του Κομνά Τράκα και είχαν αποκτήσει τέσσερα παιδιά μεταξύ των οποίων τον Θεμιστοκλή Σκλαβούνο, καθηγητή Ιατρικής του Πανεπιστημίου Αθηνών, και τον Κωνσταντίνος Σκλαβούνο, καθηγητή της Γεωπονικής Σχολής του Πανεπιστημίου Θεσσαλονίκης. Το 2010 εγκαινιάστηκε στην Αμφίκλεια μουσείο προς τιμήν του.
Πι Τζέι Τάκερ

Βιογραφία

Ο Τάκερ αγωνίστηκε για τρεις σεζόν, από το 2003 ως το 2006, για το κολέγιο του Τέξας, όπου σκόραρε 1,169 πόντους σε 87 παιχνίδια, ενώ μάζεψε 714 ριμπάουντ. Το 2005-06, επιλέχθηκε στην δεύτερη πεντάδα του κολεγιακού πρωταθλήματος.
Το καλοκαίρι του 2006, επιλέχθηκε στο # 35 του ντραφτ του ΝΒΑ από την ομάδα των Τορόντο Ράπτορς, με τους οποίους υπέγραψε διετές συμβόλαιο. Τον Ιανουάριο του 2007, δόθηκε ως δανεικός στους Κολοράντο 14ers για να αγωνιστεί στην NBA D-League, αλλά δύο μήνες αργότερα, οι Ράπτορς τον άφησαν ελεύθερο. Το επόμενο καλοκαίρι, αγωνίστηκε με τους Κλίβελαντ Καβαλίερς για το Summer League του ΝΒΑ.
Το καλοκαιρι του 2008, υπέγραψε στην ισραηλινή Χαποέλ Ολόν, με την οποία κέρδισε το τοπικό πρωτάθλημα. Την επόμενη χρονιά, εντάχθηκε στο δυναμικό της Ντόνετσκ από την Ουκρανία, κατακτώντας μαζί της την τρίτη θέση του τοπικού πρωταθλήματος. Μετά την χρεοκοπία της ομάδας το 2010, μεταγράφηκε στην ισραηλινή Μπνέι Χερζλίγια, με την οποία ολοκλήρωσε την σεζόν 2009-10.
Τον Αύγουστο του 2010, υπέγραψε στον Άρη Θεσσαλονίκης, με τον οποίο αγωνίστηκε σε 18 αγώνες πετυχαίνοντας 211 πόντους. Από την ομάδα των "κίτρινων" αφέθηκε ελεύθερος τον Μάρτιο του 2011, συνεχίζοντας στην ιταλική Σούτορ Μοντεγκρανάρo και ολοκληρώνοντας την χρονιά στην πορτορικανική Πιράτας ντε Κεμπραντίγιας.
Το 2011-12, κέρδισε το γερμανικό νταμπλ με την φανέλα της Μπάμπεργκ και αναδείχθηκε MVP του του τοπικού πρωταθλήματος. Το καλοκαίρι του 2012, υπέγραψε στην Σπαρτάκ Αγίας Πετρούπολης, αλλά έσπασε το συμβόλαιο του για να αγωνιστεί στην Summer League του NBA με την ομάδα των Φοίνιξ Σανς, μετά το τέλος της οποίας υπέγραψε στην ομάδα του ΝΒΑ για δύο χρόνια. Έκτοτε, αποτελεί βασικό κομμάτι της σύνθεσης των Σανς, ανανεώνοντας το συμβόλαιο του για τρία ακόμη χρόνια τον Ιούλιο του 2014 έναντι 16,5 εκατομμυρίων δολαρίων.
Στις 23 Φεβρουαρίου 2017, ανταλλάχθηκε με τον Τζάρεντ Σάλιντζερ στους Τορόντο Ράπτορς, με τους οποίους έκανε το ντεμπούτο του στα πλέι-οφ εναντίον των Μιλγουόκι Μπακς.
Μεταγένης ο Κνώσσιος

Βιογραφία

Ο Μεταγγένης ο Κνώσσιος καταγόταν από την Κνωσσό της Κρήτης, εξ ου και το παρωνύμιοό του και ήταν γιος του επίσης Κνωσσίου αρχιτέκτονα Χερσίφρονος.

Σημαντικότερο έργο του Μεταγένη ήταν ο Ναός της Αρτέμιδας της Εφέσου στην ανέγερση του οποίου υπήρξε κύριος συνεργάτης του πατέρα του. Σημειώνεται ότι ο ναός αυτός είχε χαρακτηριστεί ως ένα από τα επτά θαύματα του αρχαίου κόσμου. Επίσης ο Μεταγένης συνέγγραψε μαζί με τον πατέρα του ειδικό σύγγραμμα περί της ανέγερσης του παραπάνω ναού που αναφέρεται επιπρόσθετα και στη κατασκευή και μεταφορά των επιστυλίων για την ανέγερσή του.
Γενικά η μέθοδός του θεωρήθηκε ως ένα από τα μεγαλύτερα επιτεύγματα στην επιστήμη των πολιτικών μηχανικών, λαμβανομένου υπόψη ότι τα μαρμάρινα επιστύλια που είχαν μήκος 9 μέτρων και βάρος 200 τόνων τα οποία ανυψώθηκαν από το έδαφος 19 μ. για να τοποθετηθούν στον εν λόγω ναό. Η μεν μεταφορά τους έγινε με κύλιση από "σιδηρούς δακτυλίους" (τροχοί) διαμέτρου 12 ποδών (3,60 μ.) που προσαρμόζονταν στις άκρες των επιστυλίων σε ειδικές φερόμενες οπές. Η δε κύλιση γινόταν με την βοήθεια βοδιών και όχι εργατών. Τέλος η ανύψωση αυτών γινόταν με την βοήθεια κατασκευής κεκλιμένων επιπέδων (ράμπες) και συστήματος τροχαλιών.
Τον Μεταγένη τον Κνώσσιο αναφέρουν ο Βιτρούβιος, ο Πλίνιος ο Πρεσβύτερος καθώς και ο Στράβων.
Δημήτρης Σαράφογλου

Βιογραφικό

Γεννήθηκε το 1950 στο Κερατσίνι. Το 1974 αποφοίτησε από το Εθνικό Μετσόβιο Πολυτεχνείο (ΕΜΠ) με πτυχίο πολιτικού μηχανικού. Συμμετείχε ενεργά στο αντιδικτατορικό φοιτητικό κίνημα και υπήρξε στέλεχος της ΚΝΕ και του ΚΚΕ. Με τη στήριξη του ΚΚΕ εκλέχθηκε δήμαρχος Κερατσινίου σε ηλικία 28 ετών στις δημοτικές εκλογές του 1978. Επανεκλέχθηκε το 1982 και το 1986 (ξανά με στήριξη ΚΚΕ) και το 1990 (με στήριξη του ενιαίου τότε Συνασπισμού και του ΠΑΣΟΚ). 
Εκτός από δήμαρχος Κερατσινίου, υπήρξε μέλος του διοικητικού συμβουλίου της ΕΥΔΑΠ (1981-1985), αντιπρόεδρος της Κεντρικής Ένωσης Δήμων και Κοινοτήτων Ελλάδας (ΚΕΔΚΕ, 1983-1986), γραμματέας της Τοπικής Ένωσης Δήμων και Κοινοτήτων Αττικής (ΤΕΔΚΝΑ, 1983-1990) κ.α.
Στις αρχές της δεκαετίας του 1990 ο Δημήτρης Σαράφογλου αποχώρησε από το ΚΚΕ και τελικά εντάχθηκε στο ΠΑΣΟΚ, εν μέρει λόγω και της στενής φιλίας του με τον Κώστα Λαλιώτη. Επί υπουργίας Λαλιώτη στο ΥΠΕΧΩΔΕ διετέλεσε  αντιπρόεδρος της Δημόσιας Επιχείρησης Πολεοδομίας και Στέγασης (ΔΕΠOΣ), γενικός γραμματέας του υπουργείου, καθώς και πρόεδρος της Δημόσιας Επιχείρησης Ανέγερσης Νοσηλευτικών Μονάδων (ΔΕΠΑΝΟΜ).
Από το 2002 μέχρι το 2006 ήταν ξανά δήμαρχος Κερατσινίου.
Κόρη του είναι η δημοσιογράφος και παρουσιάστρια Μαρία Σαράφογλου.
Αυτόνομος Νομός Μπαγινγκολίν Μονγκόλ

Δημογραφικά στοιχεία

Σύμφωνα με την απογραφή του 2000, ο νομός έχει πληθυσμό 1.056.970 κατοίκων. Η πυκνότητα πληθυσμού είναι 2.28 κάτοικοι ανά τ.χλμ.
Σιγιβέρτος Α΄

Βιογραφία

Ήταν ο τρίτος (επιζήσας) γιος τού Χλωτάριου Α΄ βασιλιά της Σουασόν & μετά όλων των Φράγκων και της Ίνγκουντ, κόρης τού Μπαντέρικ ηγεμόνα των Θουριγγίων. 
Ο πατέρας του απεβίωσε το 561 και σύμφωνα με το έθος των Φράγκων, το βασίλειο διαιρέθηκε μεταξύ των αδελφών: ο Χαριβέρτος Α΄ έλαβε το Παρίσι, τη Νευστρία, το Πουατιέ, την Ακουιτανία και την Τουλούζη, ο Γκούντραμ την Ορλεάνη και τη Βουργουνδία, ο Σιγιβέρτος Α΄ την Αυστρασία (Ρενς) και ο Χιλπέριχος Α΄ το Σουασσόν. Το 567 απεβίωσε ο πρώτος και η περιοχή του μοιράστηκε: η Νευστρία πήγε στον Χιλπέριχο Α΄ και άλλα μέρη στον Σιγιβέρτο Α΄. 
Ο Γρηγόριος της Τουρ αναφέρει για τον γάμο του: "όταν ο Σιγιβέρτος Α΄ είδε, ότι οι αδελφοί του νυμφευόταν ανάξιες προς αυτούς γυναίκες, ακόμη και σκλάβες, έστειλε πρεσβεία στην Ισπανία με δώρα και ζήτησε την Βρουνχίλδη, κόρη τού Αθανάρικ βασιλιά των Βησιγότθων. Αυτός την έστειλε με πολλούς θησαυρούς· τότε ο Σιγιβέρτος Α΄ με τους πιο σημαντικούς άνδρες εόρτασε τον γάμο του με χαρά. Ήταν Αρειανή, αλλά με νουθεσίες μεταστράφηκε και βαπτίστηκε".
Βλέποντας αυτό ο Χιλπέριχος Α΄, ζήτησε την άλλη κόρη τού Αθανάρικ. Πράγματι τού δόθηκε η Γκαλσβίνθα και ο Χιλπέριχος Α΄ εγκατέλειψε τις άλλες συζύγους του. Όμως σύντομα τη βαρέθηκε και τη φόνευσε για να νυμφευτεί την ερωμένη του Φρεδεγούνδη. Τότε η Βρουνχίλδη παρόξυνε τον σύζυγό της, που ζήτησε εκδίκηση. Οι δύο αδελφοί ήταν ήδη σε έριδα, αλλά αυτό μεγάλωσε την αντιπαλότητα και προκλήθηκε μακρά και σκληρή διαμάχη, που συνεχίστηκε από τους απογόνους τους. 
Το 573 ο Σιγιβέρτος Α΄ κατέλαβε το Πουατιέ και το Τουραίν και κατέκτησε το μεγαλύτερο μέρος τού βασιλείου τού αδελφού του. Ο Χιλπέριχος Α΄ κρύφτηκε στο Τουρναί· ο Σιγιβέρτος Α΄ στο Βιτρύ-αν-Αρτουά ανακηρύχθηκε από τους υπηκόους τού αδελφού του βασιλιάς. Ο θρίαμβός του όμως ήταν στιγμιαίος: δολοφονήθηκε από δύο φονείς, που τους έστειλε η Φρεδεγούνδη.
Τον διαδέχθηκε ο γιος του Χιλδεβέρτος Β΄ υπό την επιτροπεία της Βρουνχίλδης. Οι δύο τους σύντομα έθεσαν τους εαυτούς τους υπό την προστασία τού Γκούντραμ, ο οποίος υιοθέτησε τον Χιλδεβέρτο Β΄ ως γιο και κληρονόμο.
Πρωτάθλημα Ε.Π.Σ. Πειραιώς 1975-76

Το πρωτάθλημα της Ε.Π.Σ. Πειραιώς περιόδου 1975-76 διοργανώθηκε σε τρεις κατηγορίες. Συνολικά, στα πειραϊκά πρωταθλήματα πήραν μέρος 68 σύλλογοι. Τους τίτλους των δυο ομίλων της Α΄ Κατηγορίας κατέκτησαν ο Αίας Σαλαμίνας και ο Πανασπροπυργιακός. Υπερπρωταθλητής αναδείχτηκε η ομάδα του Ασπροπύργου, που επικράτησε στον άτυπο τελικό του αντιπάλου του. Και οι δυο πρωταθλητές ομίλων έλαβαν στη συνέχεια μέρος στο Ειδικό πρωτάθλημα της Ε.Π.Ο., μέσω του οποίου διεκδίκησαν την άνοδο στη Β΄ Εθνική κατηγορία. Από τη Β΄ ΕΠΣΠ, τους τίτλους κέρδισαν το Χατζηκυριάκειο και η Χαλκηδόνα. Στη Γ΄ Πειραιώς πρωταθλητές αναδείχτηκαν ο Ακράτητος και οι Νέοι Δραπετσώνας.
Εξέγερση του Ιακώβου και του Σίμωνα

Ο λιμός της Ιερουσαλήμ

Το έτος 46 έπεσε λιμός στην Ιερουσαλήμ. Η βασίλισσα Ελένη της Αδιαβηνής, που είχε προσχωρήσει στον ιουδαϊσμό ενδιαφέρθηκε για την συμφορά που έπληξε τον πληθυσμό της πόλης. Έτσι έστειλε πλοία στην Αίγυπτο και στην Κύπρο προκειμένου να προμηθευτούν σιτηρά και άλλα τρόφιμα, τα οποία μοίρασε στους φτωχούς και τούς απόρους της Ιερουσαλήμ.

Η εξέγερση των γιων του Ιούδα του Γαλιλαίου

Οι προσπάθειες της βασίλισσας Ελένης απέτυχαν. Η μεγάλη πείνα οδήγησε σε εξέγερση των Ζηλωτών που είχαν ηγέτες τον Ιάκωβο και τον Σίμωνα. Ο Τιβέριος Ιούλιος Αλέξανδρος κατέστειλε την εξέγερση με αγριότητα σταυρώνοντας 20.000 Ζηλωτές στην Ιουδαία. Ο Ιάκωβος και ο Σίμωνας συνελήφθησαν και είχαν και αυτοί την ίδια τύχη.
Ομόνοια (Αθήνα)

Η ομώνυμη συνοικία

Η Ομόνοια είναι συνοικία στο κέντρο της Αθήνας, η οποία συνορεύει με τις συνοικίες Πολυτεχνείο, Εξάρχεια, Πλατεία Κάνιγγος, Ζωοδόχος Πηγή,  Νεάπολη, Ακαδημία, Μουσείο, Βικτώρια, Πλατεία Βάθης, Ψυρρή και Μεταξουργείο. Πήρε το όνομά της απ' την Πλατεία Ομονοίας, γύρω απ' την οποία αναπτύχθηκε. Εξυπηρετείται απ' τον ομώνυμο σταθμό του Μετρό, λεωφορεία και τρόλεϊ. Η συνοικία αυτή αναπτύχθηκε πολύ γρήγορα, ιδιαίτερα μετά τη δενδροφύτευσή της στις αρχές του 19ου αιώνα χάρη στην οποία μετατράπηκε στο κέντρο της κοσμικής κίνησης. Ωστόσο, τα έτη 1960 και 1961 χτίστηκαν πολυώροφα κτήρια στην θέση των περισσότερων χαμηλότερων νεοκλασικών και σταδιακά η Ομόνοια μετατράπηκε σε εμπορικότερη περιοχή.

Συμπληρωματικές πληροφορίες

Η πλατεία Ομονοίας ανασκάφηκε δύο φορές για να δημιουργηθούν σιδηροδρομικοί σταθμοί, το 1930 για τα έργα του ηλεκτρικού σιδηροδρόμου και τη δεκαετία του 1990 για την κατασκευή της γραμμής 2 του μετρό, ενώ σημαντική υπήρξε η κατάργηση του χαρακτηριστικού κυκλικού σχήματός της ενόψει της αναμόρφωσής της κατά την Ολυμπιάδα του 2004. Στην πλατεία Ομονοίας βρίσκεται το έργο του Γιώργου Ζογγολόπουλου, «Πεντάκυκλο». Πρόκειται για μία ανοξείδωτη μεταλλική κατασκευή ύψους 15 μέτρων. Το «Πεντάκυκλο» είναι ένα υδροκίνητο γλυπτό που όπως υποδηλώνει το όνομα του αποτελείται από πέντε κύκλους οι οποίοι χάρη στο νερό που κυλάει ανάμεσα τους, περιστρέφονται δίνοντας ζωή στο γλυπτό.
Αρχικά είχε συντριβάνι το οποίο στα τέλη του 1992 καταστράφηκε για  την ανασκαφή του Μετρό. Μια από τις αιτιολογίες που ακούστηκαν, ήταν ότι εξαιτίας κακοτεχνιών στην κατασκευή του το 1957-1959 είχαν δημιουργηθεί διαρροές οι οποίες και είχαν εισχωρήσει στο υπόγειο τμήμα του σταθμού, δημιουργώντας υγρασία.
Alejandro

Σχεδίαση

Το Alejandro είναι τουφέκι ακριβείας που χρησιμοποιείται από όλους τους κλάδους των Ενόπλων Δυνάμεων της Κούβας. Ο σχεδιασμός του ξεκίνησε προς το τέλος του 2001 και τις αρχές του 2002, και χρησιμοποιεί το διαμέτρημα 7.62×54mmR με έναν εσωτερικό γεμιστήρα χωρητικότητας 8 φυσιγγίων. Παρά το γεγονός ότι μπορεί να χρησιμοποιήσει διαφορετικούς τύπους διόπτρων, ακόμα και δυτικών προτύπων, το πρότυπό του είναι η PSO-1. Το όπλο έχει δείξει καλές επιδόσεις, αλλά λόγω της χώρας καταγωγής του έχει λάβει ελάχιστη προσοχή από τον διεθνή τύπο.